- Hindi News
- National
- दीक्षांत समारोह में सभी छात्रों को बुलाना मुश्किल, पर गोल्ड मेडलिस्ट को जरूर मिलें डिग्रियां
दीक्षांत समारोह में सभी छात्रों को बुलाना मुश्किल, पर गोल्ड मेडलिस्ट को जरूर मिलें डिग्रियां
डॉ. हरीसिंह गौर विश्वविद्यालय के मार्च माह में प्रस्तावित दीक्षांत समारोह की तैयारियों को लेकर विश्वविद्यालय प्रशासन तैयारियों में जुटा है। लगातार बैठकों का दौर जारी है। राष्ट्रपति डॉ. प्रणब मुखर्जी को इसके लिए आमंत्रित किया गया है। दीक्षांत समारोह में किसे डिग्रियां मिलेंगी, इसको लेकर प्रशासन ने अभी स्थिति स्पष्ट नहीं की है। आगामी समय में कुछ दौर की बैठकों के बाद सबकुछ साफ होने की बात कही जा रही है। इस बीच कुछ विशेषज्ञों, कॉलेजों के प्राचार्य एवं छात्र नेताओं ने अपनी बात रखते हुए प्रशासन को अपना निर्णय लेने की राह आसान कर दी है। इनका कहना है कि चूंकि दीक्षांत समारोह में सभी कॉलेजों के लाखों विद्यार्थियों को एक साथ बुलाकर बैठक व्यवस्था सहित तमाम व्यवस्थाएं जुटा पाना मुश्किल है, लिहाजा विश्वविद्यालय से पिछले साल के पास आउट सभी विद्यार्थियों के साथ ही कॉलेजों के गोल्ड मेडलिस्ट, मेरिट होल्डर एवं पीएचडी की उपाधि प्राप्त विद्यार्थियों को बुलाना चाहिए।
- सागर विश्वविद्यालय के पूर्व कुलपति प्रो. संतोष कुमार ने बताया कि कोई भी निर्णय परिस्थितियों के मुताबिक लिया जाता है। दीक्षांत समारोह के लिए यदि सभी छात्रों को बुलाते हैं तो सत्र 2015 में ही करीब 1.50 लाख विद्यार्थी हो जाएंगे। यह असंभव है कि सबको एक जगह एकत्र किया जा सके। मेरे हिसाब से विवि से सत्र 2015 में पास आउट सभी नियमित विद्यार्थियों एवं पीएचडी वालों के साथ कॉलेजों के गोल्ड मेडलिस्ट छात्रों को इसमें बुलाना सर्वथा उचित रहेगा।
- विश्वविद्यालय के पूर्व डीसीडीसी प्रो. विनोद दीक्षित ने बताया कि दीक्षांत समारोह में सामान्य तौर पर गोल्ड मेडलिस्ट एवं मेरिट में रहने वालों को बुलाया जाता है। पीएचडी प्राप्त करने वाले भी रहते हैं। चूंकि राष्ट्रपति को आमंत्रित किया गया है, लिहाजा उनके लॉ-इन ऑर्डर के मुताबिक एवं बैठक व्यवस्था के अनुसार ही कार्यक्रम करना पड़ेगा। सभी कॉलेजों के सभी छात्रों को बुलाने जैसा कोई मामला इसमें नहीं होता। इसके लिए रजिस्ट्रेशन प्रक्रिया के तहत योग्य विद्यार्थी अपना रजिस्ट्रेशन करा सकते हैं।
- आर्ट्स एंड कॉमर्स कॉलेज के प्राचार्य डॉ. जीएस रोहित ने बताया कि यदि विवि संबद्ध रहे सभी कॉलेजों के विद्यार्थियों को बुलाता है तो उनकी बैठक व्यवस्था कर पाना ही मुश्किल होगा। पीएचडी प्राप्त एवं गोल्ड मेडलिस्ट को जरूर डिग्री दी जाना चाहिए।
- गर्ल्स कॉलेज के प्रभारी प्राचार्य डॉ. एके पटैरिया ने बताया कि एक साथ 182 कॉलेजों के छात्र यानी लाखों विद्यार्थियों को एकत्र करना व्यवस्था बनाना नामुमकिन होगा। गोल्ड मेडलिस्ट एवं पीएचडी धारकों को दीक्षांत समारोह में बुलाना उचित रहेगा।
- छात्र नेता डॉ. प्रियम द्विवेदी, प्रियंकर तिवारी, डॉ. रणवीर सिंह, राहुल खरे, सौरभदेव पांडेय, अरुण उपाध्याय, शालीन सिंह, दीपक पौराणिक अादि ने बताया कि सभी छात्रों को बुलाने की मांग करना अव्यवहारिक है। गोल्ड मेडल प्राप्त एवं पीएचडी धारकों को जरूर बुलाना चाहिए।
विवि लेगा दूसरे विश्वविद्यालयों की जानकारी
बुधवार को समारोह की सलाहकार समिति की बैठक हुई। इसमें तय हुआ है कि दूसरे विश्वविद्यालयों से जानकारी लेने के बाद ही यह तय होगा कि दीक्षांत समारोह में किसे डिग्रियां दी जाना है। एडवाइजरी कमेटी के चेयरपर्सन कुलपति प्रो. आरपी तिवारी हैं। जबकि सदस्य के रूप में सीनियर मोस्ट प्रोफेसर प्रो. एसपी व्यास, प्रो. जेडी शर्मा, प्रो. आरए सिंह, प्रो. आरके त्रिवेदी, प्रो. दिवाकर शर्मा, प्रो. एपी दुबे, प्रो. जीएल पुणतांबेकर, प्रो. पीपी सिंह एवं प्रो. जेडी आही शामिल हैं।
tgl_Latn sot_Latn hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva